Αγαπητοί γονείς,

Ενόψει της δια ζώσης λειτουργίας **από τη Δευτέρα 11/01,** σας ενημερώνουμε για τα παρακάτω, τα οποία αποτελούν απόφαση του Συλλόγου Διδασκόντων του σχολείου μας:

**ΠΡΩΙΝΗ ΠΡΟΣΕΛΕΥΣΗ**

Η πρωινή προσέλευση των μαθητών/τριών θα συνεχίσει να γίνεται **από τις 8.00 έως τις 8.15 αποκλειστικά από την είσοδο του γηπέδου.** Όπως είχαμε ήδη διαπιστώσει, κατά το διάστημα αυτό, τα παιδιά έρχονταν σταδιακά και δε συνωστίζονταν. Για να αποφύγουμε όμως τον συνωστισμό των συνοδών τους, είναι ΑΠΑΡΑΙΤΗΤΗ ΠΡΟΫΠΟΘΕΣΗ οι ενήλικες, (οι οποίοι φορούν υποχρεωτικά μάσκα), να τα αφήνουν στην πόρτα του σχολείου και να αποχωρούν άμεσα.

Το γήπεδο είναι ένας τεράστιος χώρος όπου μπορείτε να παρκάρετε με ασφάλεια, αλλά στην παρούσα συνθήκη δεν μπορεί να αποτελεί σημείο συνάντησης ενηλίκων σε μικρές ομάδες.

ΘΕΛΟΥΜΕ ΝΑ ΤΟ ΣΕΒΑΣΤΕΙΤΕ!

Επίσης, ο Σύλλογος Διδασκόντων έκρινε ιδιαίτερα επικίνδυνη την προσέλευση και την αποχώρηση των παιδιών από την πόρτα της Λ. Μαραθώνος, γιατί δίπλα σε έναν δρόμο ταχείας κυκλοφορίας πρέπει κάθε γονέας να συνοδεύει το παιδί του μέχρι την πόρτα και ο συγκεκριμένος χώρος δεν είναι αρκετά μεγάλος, ώστε να αποφύγουμε τον συνωστισμό των ενηλίκων.

**ΑΠΟΧΩΡΗΣΗ**

Η αποχώρηση θα συνεχίσει να γίνεται σταδιακά ανά τμήμα με τη συνοδεία εκπαιδευτικού. Αποχωρούν πρώτα τα παιδιά της Α΄ και ακολουθούν τα υπόλοιπα τμήματα. Στην πόρτα προσέρχονται ΜΟΝΟ οι γονείς του τμήματος που βγαίνει. Ο φύλακας του σχολείου θα σας διευκολύνει σε αυτό. Όποιος γονέας θέλει, μπορεί να περιμένει το παιδί του στο αυτοκίνητο, εφόσον φυσικά του έχει εμπιστοσύνη.

Αξιοποιείστε τον τεράστιο χώρο για παρκάρισμα και τηρείστε τις αποστάσεις!

**ΑΛΛΑ ΘΕΜΑΤΑ:**

Σε περίπτωση απουσίας ειδικότητας, τα παιδιά δε μοιράζονται σε άλλες αίθουσες και το κενό αναπληρώνεται από εκπαιδευτικό που δεν έχει μάθημα τη συγκεκριμένη ώρα. Σε περίπτωση όμως απουσίας του/της δασκάλου/ας του τμήματος, δεν υπάρχει η δυνατότητα αναπλήρωσης. Γι’ αυτό, αν και εφόσον έχετε τη δυνατότητα, κρατήστε το παιδί σας στο σπίτι.

**Από τη Δευτέρα ξεκινούν κανονικά το Ολοήμερο, τα Σχολικά Γεύματα και το σχολικό λεωφορείο.**

Αγαπητοί γονείς, θέλουμε τα σχολεία να παραμείνουν ανοιχτά για την ψυχική ισορροπία μικρών και μεγάλων. Εμείς από τον ρόλο μας το προσπαθούμε με όσα μέσα διαθέτουμε.

Βοηθήστε μας στο έργο μας! Ας μην ξεχνάμε ότι αυτή τη φορά τα νέα μέτρα για το άνοιγμα των σχολείων αποβλέπουν στην αποφυγή του συνωστισμού των ενηλίκων και όχι των μαθητών, κάτι που είχε ρυθμιστεί από καιρό με διάφορους τρόπους.

Να έχουμε όλοι μια Καλύτερη Χρονιά και να κρατήσουμε τα παιδιά όσο περισσότερο γίνεται στην κανονική κι όχι στο «εικονική» τάξη!

Η Διευθύντρια και ο Σύλλογος Διδασκόντων του σχολείου μας